TKN บวกเกือบ 3% โบรกฯเชียร์ “ซื้อ” ชูเป้า 28 บ. หลังออกโปรฯดันยอดขายทะลัก
TKN บวกเกือบ 3% โบรกฯเชียร์ "ซื้อ" ชูเป้า 28 บ. หลังออกโปรฯดันยอดขายทะลัก ปิดตลาดภาคเช้า ราคาอยู่ที่ 26 บาท บวก 0.75 บาท หรือ 2.97% สูงสุดที่ 26 บาท ต่ำสุดที่ 25.50 บาท มูลค่าซื้อขายที่ 77.31 ล้านบาท 
3 พ.ย. 2560

ผู้สื่อข่าวรายงานว่า หุ้นบริษัท เถ้าแก่น้อย ฟู๊ดแอนด์มาร์เก็ตติ้ง จำกัด (มหาชน) หรือ TKN ปิดตลาดภาคเช้า ราคาอยู่ที่ 26 บาท บวก 0.75 บาท หรือ 2.97% สูงสุดที่ 26 บาท ต่ำสุดที่ 25.50 บาท มูลค่าซื้อขายที่ 77.31 ล้านบาท ขณะที่ดัชนีตลาดหุ้นไทยโดยรวมบวก 0.04%

สำหรับปัจจัยที่ส่งผลให้ราคาหุ้นปรับตัวขึ้นในเช้าวันนี้ เนื่องจากยอดขายในประเทศที่กระเตื้องดีขึ้นหลังมีโปรโมชันใหม่ๆ
ด้าน บล.ดีบีเอสวิคเคอร์ส (ประเทศไทย) แนะนำ “ซื้อ” ราคาเป้าหมาย 28 บาท/หุ้น เพราะ TKN เป็นหลักทรัพย์ที่มีแนวโน้มการเติบโตกำไรที่สูงมาก CAGR ระหว่างปี 60-63 เป็น 31% และ ROE ที่ทำได้สูง คาดว่าปลายปี 61 เป็น 42.1%
ทั้งนี้ คาดการณ์กำไรสุทธิไตรมาส 3/60 เป็น 202 ล้านบาท เพิ่มขึ้น 0% จากปีก่อน เพิ่มขึ้น 38% จากไตรมาสก่อน นั่นคือ ทรงตัวปีก่อน เพราะอัตรากำไรขั้นต้นลดลงเป็น 32.2% เพราะต้นทุนวัตถุดิบสาหร่ายที่สูงขึ้น ต้นทุนเพิ่มจากกำลังการผลิตใหม่ รวมทั้งค่าใช้จ่ายการตลาดตามกิจกรรมและค่าใช้จ่ายเกี่ยวกับการบริหารที่เพิ่มในตลาดจีน
อย่างไรก็ตามกำไรไตรมาส 3/60 คาดว่าฟื้นตัวดีขึ้นเทียบจากไตรมาสก่อน เนื่องจากได้รับผลดีจากปัจจัยฤดูกาล และยอดขายในประเทศที่กระเตื้องดีขึ้นหลังมีโปรโมชันใหม่ๆ และการออกผลิตภัณฑ์ใหม่
ขณะที่คาดว่าแนวโน้มปีหน้าสดใสขึ้น เพราะได้อานิสงส์จากกำลังการผลิตสาหร่ายใหม่ได้เต็มปี และอัตรากำไรปรับตัวได้ดีขึ้น เมื่อมีการใช้กำลังการผลิตสูงขึ้น รวมทั้งแนวโน้มอัตราภาษีเงินได้ที่ลดลง จากสิทธิประโยชน์ของโรงงานใหม่ แต่ได้มีการปรับประมาณการปีนี้ลง 7% สะท้อนสมมุติฐานอัตราภาษีเงินได้ที่ปรับเพิ่มขึ้น ซึ่งปีนี้ยังไม่มีการใช้สิทธิประโยชน์ด้านภาษีของโรงงานใหม่
 